## Uredba o Uredu za udruge

### NN 70/2001 (3.8.2001.), Uredba o Uredu za udruge

# VLADA REPUBLIKE HRVATSKE

if !supportEmptyParas endif

1219

Na temelju članka 26. stavka 1. Zakona o Vladi
Republike Hrvatske (»Narodne novine«, br. 101/98 i 15/2000), članka 60. stavaka
1. i 2. Zakona o sustavu državne uprave (»Narodne novine«, br. 75/93, 48/99,
15/2000, 127/2000 i 59/2001) i članka 34. stavka 1. Uredbe o načelima za
unutarnje ustrojstvo tijela državne uprave (»Narodne novine«, broj 43/2001),
Vlada Republike Hrvatske je na sjednici održanoj 26. srpnja 2001. godine
donijela

## UREDBU

### o Uredu za udruge

Članak 1.

Ured za udruge (u daljnjem tekstu: Ured)
obavlja stručne i druge poslove iz djelokruga Vlade Republike Hrvatske, a u
vezi sa stvaranjem uvjeta za partnerske odnose i međusektorsku suradnju s
nevladinim, neprofitnim sektorom u Republici Hrvatskoj, te druge poslove koje
mu povjeri Vlada Republike Hrvatske.

Članak 2.

Ured prati rad i djelovanje udruga, te
stvara pretpostavke za transparentno financiranje programa udruga, osim onih
koje potpadaju u djelokrug rada Ministarstva hrvatskih branitelja iz
Domovinskog rata i profesionalnih udruga čiji se programi financiraju iz
sredstava nadležnih ministarstava.

Članak
3.

Ured
obavlja i sljedeće poslove:

-
Surađuje na kreiranju i predlaganju novih zakonskih okvira za djelovanje
nevladinog, neprofitnog sektora u Republici Hrvat­skoj, koji će poticati razvoj
filantropije, dobrovoljnog rada i civilnoga društva kao temelja izgradnje
demokratskog, uključivog, socijalnog i solidarnog društva u cjelini;

-
Stvara bazu podataka o programima udruga registriranih u Republici Hrvatskoj,
te očevidnik - bazu podataka o programima udruga koje ostvare pravo na potporu
iz sredstava državnoga proračuna;

-
Prati provođenje Programa suradnje Vlade Republike Hrvatske i nevladinog,
neprofitnog sektora u Republici Hrvatskoj na republičkoj, regionalnoj i
lokalnoj razini, te predlaže poboljšanja Programa;

-
Prati rad i djelovanje udruga koje ostvaruju pravo na potporu iz sredstava
državnoga proračuna u skladu s utvrđenim kriterijima i uvjetima javnog
natječaja za dobivanje financijske potpore iz državnoga proračuna;

-
Obavlja poslove stručnog nadzora i evaluacije programa udruga koji su dobili
financijsku potporu;

-
Izrađuje standarde za višegodišnje financiranje programa udruga iz državnoga
proračuna;

-
Obavlja stručne poslove edukacije i usavršavanja zaposlenika u državnoj upravi,
te lokalnoj i područnoj (regionalnoj) samoupravi putem seminara, radionica i
savjetovanja za ostvarivanje partnerske suradnje s nevladinim, neprofitnim
sektorom u Republici Hrvatskoj sukladno Programu suradnje Vlade Republike
Hrvatske i nevladinog, neprofitnog sektora u Republici Hrvatskoj;

-
Obavlja stručne i tehničke poslove za radna tijela Ureda: Savjet Ureda,
Povjerenstvo za evaluaciju programa udruga i struč­ne radne skupine za ocjenu
programa udruga;

-
Priprema i prati provođenje strategije razvoja suradnje javnog i nevladinog,
neprofitnog sektora u Republici Hrvatskoj, kao i uključivanje socijalno
odgovornog poslovnog sektora;

-
Priprema izvješća za Vladu Republike Hrvatske o utrošku sredstava koja su kao
potpora programskih aktivnosti osigurana i isplaćena udrugama iz sredstava
državnoga proračuna;

-
Ostvaruje suradnju s međunarodnim vladinim i nevladinim organizacijama glede
upoznavanja s radom međunarodnih udruga registriranih u Republici Hrvatskoj, te
predstavljanja zadaća i aktivnosti Ureda, kako stranim organizacijama
registriranim u Republici Hrvatskoj, tako i međunarodnim vladinim i nevladinim
organizacijama u inozemstvu;

-
Prati međunarodnu pravnu regulativu koja omogućava razvoj civilnoga društva u
pojedinim zemljama, te na osnovu komparativnih analiza predlaže poboljšanja
zakonskih okvira u Republici Hrvatskoj kako bi se potaknuo razvoj nevladinog,
neprofitnog sektora i omogućila međusektorska suradnja;

-
Prati relavantna događanja u Europi i svijetu u vezi s radom, djelovanjem i
odnosima s udrugama, te modelima međusektorske suradnje;

-
Obavlja stručne poslove vezane uz suradnju i razmjenu iskustva u radu između
Ureda i sličnih vladinih institucija u Europi i svijetu koje surađuju, prate i
financiraju rad udruga u svojim zemljama;

- Izrađuje »Sponu« - informativno glasilo
Ureda i stručne publikacije s ciljem izvješćivanja o aktivnostima Ureda i
učinkovitije suradnje tijela državne uprave i udruga u Republici Hrvatskoj
sukladno Programu suradnje Vlade Republike Hrvatske i nevladinog, neprofitnog
sektora u Republici Hrvatskoj;

- Izrađuje Internet portal o
međusektorskoj suradnji u Repub­lici Hrvatskoj;

- Koordinira rad ministarstava i drugih
državnih upravnih organizacija u vezi s praćenjem i unapređenjem suradnje s
nevladinim, neprofitnim sektorom u Republici Hrvatskoj;

- Izrađuje Kodeks pozitivne prakse i
unapređenja kvalitete djelovanja, koji sadrži i načela transparentnog
financiranja programa udruga iz sredstava državnoga proračuna.

Članak 4.

Ured ima savjetodavna i stručna radna
tijela koja mu pomažu u kvalitetnijem obavljanju poslova iz članka 3. ove
Uredbe.

Savjet Ureda sastavljen je od predstavnika
nezavisnih struč­njaka, lokalne i područne (regionalne) samouprave, nevladinog,
neprofitnog sektora i poslovnog sektora u Republici Hrvatskoj koji Ured
savjetuje u svim bitnim pitanjima za razvoj među­sektorske suradnje u
Hrvatskoj.

Članove Savjeta imenuje predstojnik Ureda
sukladno Pravilniku o osnivanju i radu Savjeta Ureda.

Povjerenstvo za evaluaciju programa udruga
koje su dobile financijsku potporu iz državnoga proračuna sastavljeno je od
pred­stavnika nadležnih tijela državne uprave koji prate rad rečenih udruga.

Članove Povjerenstva imenuje predstojnik
Ureda na prijedlog čelnika tijela državne uprave koji su uključeni u proces
praćenja i evaluacije programa udruga koje su dobile financijsku potporu iz
sredstava državnoga proračuna. Povjerenstvo ima i dva nezavisna stručnjaka za
evaluaciju.

Stručne radne skupine za ocjenu programa
udruga prijavljenih na javni natječaj Ureda sastavljene su od predstavnika
tijela državne uprave, predstavnika pojedinih saborskih odbora, predstavnika
Sveučilišta, predstavnika medija, predstavnika pos­lov­nog sektora,
predstavnika nevladinog, neprofitnog sektora i nezavisnih stručnjaka.

Članove stručnih radnih skupina imenuje
predstojnik Ureda na prijedlog predstavnika svih zainteresiranih sektora
sukladno Pravilniku o osnivanju i radu stručnih radnih skupina.

Članak 5.

Sredstva za rad Ureda utvrđuju se državnim
proračunom.

Sredstva za odobravanje financijske
potpore programima udruga temeljem prethodno objavljenog javnog natječaja
osiguravaju se u državnom proračunu na poziciji Ureda.

Članak 6.

Okvirni broj državnih službenika i
namještenika potrebnih za obavljanje poslova iz djelokruga Ureda određuje se u
tabeli koja je sastavni dio ove Uredbe i ne objavljuje se u »Narodnim
novinama«.

Članak 7.

Radom Ureda upravlja predstojnik Ureda,
kojega imenuje i razrješava Vlada Republike Hrvatske, na prijedlog predsjednika
Vlade.

Predstojnik Ureda odgovoran je za svoj rad
i rad Ureda Vladi Republike Hrvatske.

Predstojnik
Ureda u odnosu na državne službenike i namještenike u Uredu ima prava i
dužnosti čelnika tijela državne uprave.

Predstojnik
Ureda ima zamjenika predstojnika kojeg imenuje i razrješava Vlada Republike
Hrvatske.

Zamjenik
predstojnika Ureda zamjenjuje predstojnika u slučaju njegove odsutnosti ili
spriječenosti, te obavlja i druge poslove koje mu povjeri predstojnika Ureda.

Zamjenik
predstojnika Ureda odgovoran je predstojniku Ureda.

Državni
službenici i namještenici odgovorni su predstojniku Ureda i njegovu zamjeniku
za stručno i pravodobno objavljivanje poslova i radnih zadaća.

Članak
8.

Pravilnikom
o unutarnjem redu Ureda utvrđuje se unutarnje ustrojstvo Ureda, ustroj radnih
mjesta državnih službenika namještenika s opisom njihovih poslova i zadaća,
stručnih uvjeta potrebnih za obavljanje poslova, broj potrebnih državnih
službenika i namještenika, te druga pitanja od značaja za rad Ureda koja nisu
uređena zakonom i ovom Uredbom.

Pravilnik
iz stavka 1. ovog članka donijet će predstojnik Ureda, uz prethodnu suglasnost
ministarstva nadležnog za poslove opće uprave.

Članak
9.

Predstojnik
Ureda dužan je donijeti Pravilnik o unutarnjem redu Ureda, u roku 60 dana od
dana stupanja na snagu ove Uredbe.

Članak
10.

Danom
stupanja na snagu ove Uredbe prestaje važiti Uredba o Uredu Vlade Republike
Hrvatske za udruge (»Narodne novine«, broj 132/98).

Članak
11.

Ova
Uredba stupa na snagu danom objave u »Narodnim novinama«.

Klasa: 023-03/01-01/61

Urbroj: 5030104-01-1

Zagreb,
26. srpnja 2001.

Potpredsjednica
**Željka Antunović,** v. r.

Uredba, NN 70/2001-1219